Protest al fanilor lui Trump în fața unei secții din Arizona. Presa locală susține că unii sunt înarmați.
Susținători furioși ai lui Donald Trump s-au adunat în fața unui centru de numărare a voturilor din Arizona, stat care ar putea fi câștigat de Joe Biden. Presa locală susține că aceștia ar fi înarmați. Clădirea a fost închisă pentru presă și public.
Tensiunile sunt în creștere în comitatul Maricopa, din statul Arizona, unde numeroși susținători ai lui Donald Trump s-au strâns în fața centrului electoral din comitatul Maricopa. Arizona este unul dintre ultimele state care trebuie să mai numere voturi la alegerile prezidențiale din SUA din 2020. De asemenea, Arizona este și statul care ar putea fi câștigat de democratul Joe Biden, potrivit The Guardian.Presa locală susține că unii susținători ai lui Trump ar fi înarmați, iar forțele speciale au fost mobilizate în zonă. Printre protestatarii adunați în fața clădirii se numără și congresmanul republican Paul Gosar. Associated Press și alte organizații de știri, inclusiv Fox News, l-au declarat ieri pe Biden învingător în Arizona, motiv pentru care fanii lui Donald Trump au reacționat negativ la adresa jurnaliștilor.